मुम्बाइ , 8 अक्ट'बर : फावखुंगुर सुशान्त सिं राजपुतनि थैनायजों सोमोन्दो गोनां ड्राग्स केसआव फावखुंग्रि रिया चक्रबर्तीआ रेहाय मोन्दों । बम्बे हाइ कर्टनिफ्राय रिया चक्रबर्तीआ 1 लाख जुरिमाना होनानै जामिन मोनबाय । अदेबानि रियानि फंबाइ शौभिकनि जामिननि अजदलाइखौ कर्टआ नेवसिगारदों । रियाआ गासै 1 दाननिफ्राय एनडिपिएसनि गेजेरजों भायखला जेलआव जोबजादोंमोन । सुशान्त केसनि नायबिजिरनाय समाव एनसिबिआ रियानाव गोलाव सोंथि सोंनायनि उनाव 9 सेप्तेम्बरआव बिखौ ग्रेप्तार खालामदोंमोन । मंगलबारआव जरखा बिजिरसालिया रिया चक्रबर्ती आरो फंबाइ शौभिकनि आयेनारि बेंखनथायाव लाखिनायखौ 20 अक्ट'बरसिमनि थाखाय बांहोबाय । सरकारि उकिल अतुल साडेआ फोरमायदोंदि , एनडिपिएस बिजिरसालिया सानैखौबो 20 अक्टबरसिमनि थाखाय आयेनारि बेंखनथायाव दैथाय हरबाय । जरखा बिजिरसालिया बेनि सिगां रिया आरो बिनि फंबाइनि जामिननि आरजलाइखौ बोखारनानै होखांबाय । बेनि उनाव बियो जामिननि थाखाय बम्बे हाइ कर्टयाव थांदोंमोन । इडिनि गेजेरजों रियानि मबाइल फननिफ्राय मोन्नाय चेटिंखौ फोसावनायनि उनाव एनसिबिआ बे केसखौ नायबिजिरनो जागायदोंमोन । ड्राग्स चेटआ सोराङाव फैनायनि उनाव एनसिबिआ दीपिका पाडुकन , सारा आली खान , श्रद्धा कापुर आरो करिश्मा प्रकाशनाव सोंथि सोंखांबाय । इडिआ सुशान्त केसजों सोमोन्दो गोनां रां थगायनायनि केसखौ नायबिजिर गासिनो । 
बम्बे हाइकर्टनिफ्राय रिया चक्रबर्तीआ बेल मोनबाय